In nomine Domini, amen. Nos Boso de Longiis, Petrus Arondi, Guillermus de Mays et Gerardus de Loigo, canonici ecclesie Sancti Justi Lugdunensis, notum facimus universis presens instrumentum inspecturis, quod anno Domini Mº CCº sexagesimo nono, die mercurii post dominicam qua cantatur misericordia Domini, pro nobis et aliis concanonicis nostris capituli ecclesie Sancti Justi predicti, coram venerabili in Christo patre Gerardo, Dei gratia episcopo Eduensi, gerente administrationem archiepiscopatus Lugdunensis, ipsius sede vacante, presentibus Guillermo de Anziaco, Stephano Albi, Johanne de Foresio, Andrea de Albone, Petro de Varie, Guillermo Bonivardi, Guillermo Albi et pluribus aliis civibus Lugdunensibus, comparuimus, et eidem domino episcopo, tanquam patri et domino nostro in temporalibus et spiritualibus, presentavimus quod parati eramus stare juri coram ipso tanquam coram ordinario nostro, ratione dicte administrationis, de omnibus querelis quas movebant seu movere intendebant contra nos et alios concanonicos nostros Sancti Justi cives Lugdunenses, et maxime de clavibus portarum de Triouz et Sancti Hyrenei, quas petebant dicti cives predicti tanquam suas, et etiam de lapidibus de quibus dicebant dicti cives fuisse muros seu clausuras Sancti Justi constructos seu constructas, quas lapides dicti cives dicebant esse de muris civitatis Lugdunensis. In cujus rei testimonium, presenti instrumento facto et signato de mandato nostro per manum magistri Bernardi Parentis, publici notarii, sigillum dicti capituli nos predicti Boso, Petrus, Guillermus et Gerardus, aliis concanonicis nostris consentientibus, duximus apponendum. Actum anno et die predictis.